maidir leis an seasamh atá le glacadh, thar ceann an Aontais Eorpaigh, laistigh de Chomhchoiste LEE i ndáil le leasú ar Phrótacal 31 a ghabhann le Comhaontú LEE, maidir le comhar i réimsí ar leith lasmuigh de na ceithre shaoirse (Líne Bhuiséid 02 04 77 03 - an Réamhbheart maidir le taighde cosanta)

MEABHRÁN MÍNIÚCHÁIN

1.COMHTHÉACS AN TOGRA

•Forais agus cuspóirí an togra

Is é is aidhm don Dréachtchinneadh ó Chomhchoiste an Limistéir Eorpaigh Eacnamaíoch (LEE) (atá i gceangal leis an gCinneadh ón gComhairle atá beartaithe) Prótacal 31 a ghabhann le comhaontú LEE maidir le “comhar i réimsí ar leith lasmuigh de na ceithre shaoirse” a leasú. Tá gá leis sin chun go gceadófar do Stáit CSTE LEE leanúint de bheith rannpháirteach i Réamhbheart an Aontais maidir le Taighde Cosanta (“an Réamhbheart” anseo feasta) sa bhliain airgeadais 2020.

Ós rud é nár léirigh Lichtinstéin ná an Íoslainn gur spéis leo a bheith rannpháirteach sa Réamhbheart sin, baineann an Dréachtchinneadh ó Chomhchoiste LEE leis an Iorua amháin.

•Comhsheasmhacht le forálacha beartais atá sa réimse beartais cheana

Foráiltear in Airteagal 78 de Chomhaontú LEE go ndéanfaidh na Páirtithe Conarthacha an comhar laistigh de chreat ghníomhaíochtaí an Aontais a neartú agus a leathnú i réimsí an taighde agus na forbartha teicneolaíochta. Maoiníonn an Coimisiún taighde agus forbairt shibhialta nó dhé-úsáide amháin faoi láthair tríd an gclár Fís 2020 agus measann sé gur ionstraim thábhachtach é an Réamhbheart chun breisluach an taighde ar chosaint a chistítear ó bhuiséad an Aontas a thástáil.

Ghlac an Iorua páirt sa Réamhbheart cheana an bhliain roimhe seo, 2019. Ina theannta sin, in 2014 (i) chomhaontaigh an Iorua Comhaontú Comhair leis an nGníomhaireacht Eorpach um Chosaint agus (ii) comhcheanglaíodh an Treoir ábhartha maidir le Soláthar Cosanta agus Slándála (2009/81/CE) i gComhaontú LEE.

•Comhsheasmhacht le beartais eile de chuid an Aontais

Tá an taighde cosanta comhoibríoch ar theicneolaíochtaí, táirgí agus seirbhísí nuálacha ríthábhachtach chun iomaíocht fhadtéarmach na hearnála cosanta agus, i ndeireadh na dála, uathriail straitéiseach na hEorpa a choimirciú. Dá bhrí sin, tacaíonn an comhar leis an Iorua le hiarrachtaí an Aontais sa réimse sin.

Aithníonn an Coimisiún gur cuid dá bheartais a bhaineann leis an margadh inmheánach, tionsclaíocht agus taighde é an Réamhbheart. Dá bhrí sin, tá doimhniú an chomhair sa réimse sin i gcomhréir le cuspóirí Chomhaontú LEE.

2.BUNÚS DLÍ, COIMHDEACHT AGUS COMHRÉIREACHT

•Bunús dlí

Is é is bunús dlí don togra seo Airteagail 58(2)(b), 110(1) agus Airteagal 181 de Rialachán (AE, Euratom) 2018/1046 ó Pharlaimint na hEorpa agus ón gComhairle an 18 Iúil 2018 maidir leis na rialacha airgeadais is infheidhme maidir le buiséad ginearálta an Aontais, lena leasaítear Rialacháin (AE) Uimh. 1296/2013, (AE) Uimh. 1301/2013, (AE) Uimh. 1303/2013, (AE) Uimh. 1304/2013, (AE) Uimh. 1309/2013, (AE) Uimh. 1316/2013, (AE) Uimh. 223/2014, (AE) Uimh. 283/2014, agus Cinneadh Uimh. 541/2014/EU agus lena n‑aisghairtear Rialachán (AE, Euratom) Uimh. 966/2012, i gcomhréir le hAirteagal 218(9) den Chonradh ar Fheidhmiú an Aontais Eorpaigh agus le hAirteagal 1(3) den Rialachán ón gComhairle (CE) 2894/94 a bhaineann le socruithe le haghaidh chur chun feidhme Chomhaontú LEE ina bhforáiltear gurb í an Chomhairle a chinneann, ar thogra ón gCoimisiún, an seasamh atá le glacadh thar ceann an Aontais maidir le Cinntí den chineál sin.

•Coimhdeacht (maidir le hinniúlachtaí neamheisiacha)

Comhlíonann an togra prionsabal na coimhdeachta ar an gcúis seo a leanas:

Is é is cuspóir don togra seo leanúint den chomhar le Stáit CSTE LEE i réimse an taighde chosanta trína rannpháirtíocht sa Réamhbheart a mhaoinítear ó bhuiséad an Aontais, agus ós rud é nach féidir leis na Ballstáit féin an cuspóir sin a ghnóthú go leordhóthanach, is fearr, de bharr na n‑éifeachtaí, é a ghnóthú ar leibhéal an Aontais.

•Comhréireacht